હરાજી બોલવાની કામગીરીની શરૂઆત થઇ ત્યારે માત્ર ગણ્યા ગાંઠયા વેપારીઓએ હરાજીમાં ભાગ લઇ નીચા ભાવે બોલીની શરૂઆત કરી હતી. રૂા.૭૦૦ થી ૭૫૦ ના ભાવે ખેડૂતો પાસેથી વેપારીઓએ મગફળીની ખરીદી શરૂ કરતા જ ખેડૂતોનો પિત્તો ગયો હતો અને હરાજી અટકાવી દીધી હતી. ખેડૂતોએ ભારે દેકારો મચાવી દેતા માર્કેટયાર્ડના ચેરમેન પણ દોડી આવ્યા હતા અને ખેડૂતોને બોલાવી કારણ પૂછતા ખેડૂતોએ પણ ઉગ્ર રજૂઆત કરી હતી. સરકાર દ્વારા રૂા.૧ હજારના ટેકાના ભાવે મગફળીની ખરીદી કરવામાં આવે છે તેમ છતાં વેપારીઓ સારા માલની ખરીદી પણ નીચા ભાવે કરવા લાગ્યા છે.